محمد شفیع

پروفیسر ڈاکٹر مولوی محمد شفیع (پیدائش: 6 اگست، 1883ء - وفات: 14 مارچ، 1963ء) پاکستان سے تعلق رکھنے والے عربی زبان و ادب کے نامور عالم، اورینٹل کالج لاہور کے سابق صدر شعبۂ عربی، پرنسپل اور اردو دائرہ معارف اسلامیہ کے پہلے صدر و مدیر اعلیٰ تھے۔

حالات زندگی 
مولوی محمد شفیع 6 اگست، 1883ء کو قصور، صوبہ پنجاب (برطانوی ہندوستان) میں پیدا ہوئے۔ قصور ہائی اسکول سے انٹرنس کا امتحان دیا۔ اسلامیہ کالج لاہور سے بی اے کیا اور فورمن کرسچین کالج لاہور سے 1905 میں انگریزی میں ایم اے کیا۔ ٹریننگ کالج لاہور سے ٹیچر ٹریننگ حاصل کی۔ 1913ء میں جامعہ پنجاب سے ایم اے (عربی) کے امتحان میں پہلی پوزیشن حاصل کی۔ 1915ء میں برطانوی حکومت ہند کے وظیفے پر انگلستان گئے جہاں 1919ء میں جامعہ کیمبرج سے پی ایچ ڈی کی ڈگری حاصل کی۔ اسی سال وطن واپس لوٹے اور پہلے اورینٹل کالج لاہور میں عربی کے پروفیسر اور بعد ازاں اسی کالج کے وائس پرنسپل مقرر ہوئے۔ 1936 میں انہیں کالج کا پرنسپل کا عہدہ مل گیا۔ 30 ستمبر 1942 میں ریٹائرمنٹ لی۔

اردو دائرۃ المعارف 
اپنے ایک شاگرد ڈاکٹر سید محمد عبد اللہ کے ہمراہ انسائیکلوپیڈیا آف اسلام کی تیاری کرنا چاہتے تھے لیکن قیام پاکستان سے قبل یونیورسٹی انتظامیہ نے اجازت نہ دی۔ قیام پاکستان کے بعد طویل نشستوں اور مراسلوں کے بعد 1950ء میں ڈاکٹر محمد شفیع کی تحریک پر جامعہ پنجاب میں اردو دائرہ معارف اسلامیہ کا ادارہ قائم ہوا اور وہ اس کے پہلے صدر مقرر ہوئے۔ 1992 میں پہلا حصہ مکمل ہوا اور پہلا اردو اسلامی انسائیکلوپیڈیا شائع ہوا۔

تصانیف 
وہ کئی کتابوں کے مصنف تھے جن میں مقالات دینی و علمی و دیگر شامل ہیں۔۔

اعزازات 
حکومت پاکستان نے ان کی خدمات کے اعتراف کے طور پر انہیں ستارۂ پاکستان اور حکومت ایران نے نشان سپاس کا اعزاز عطا کیا۔

ڈاکٹر مولوی محمد شفیع پرمقالہ 
 ڈاکٹر مولوی محمد شفیع: حیات و خدمات،(پی ایچ ڈی مقالہ)، امان اللہ غازی، پنجاب یونیورسٹی لاہور، 1997ء

وفات 
مولوی محمد شفیع 14 مارچ، 1963ء کو لاہور، پاکستان میں وفات پاگئے اور لاہور میں شادمان کے قبرستان میں سپردِ خاک ہوئے۔

مزید دیکھیے
 سر میاں محمد شفیع

حوالہ جات 

1883ء کی پیدائشیں
1963ء کی وفیات
برطانوی ہند کی شخصیات
پاکستانی ماہرین تعلیم
پاکستانی مسلم شخصیات
پاکستانی معلمین
جامعہ پنجاب کا تدریسی عملہ

لاہور کے مصنفین
وصول کنندگان ستارہ پاکستان
اورینٹل کالج کے فضلا